La crotz occitana - Wikipèdia

# La crotz occitana

### Un article de Wikipèdia, l'enciclopèdia liura.

## [Modificar] Crotz occitana e bandièra occitana

Crotz de Tolosa

La crotz dicha "occitana" es en fach lo derivat de las armas dels comtes de Tolosa : de golas a la crotz voidada, clechada (o patèa) e pometada d'aur. Aquesta bandièra es utilisada per representar la lenga e la cultura occitanas, o mai generalament coma un emblèma regional. Lo motiu de la crotz de Tolosa es utilisat per cèrtas comunautats territorialas qu'una partida de lor territòri correspond al de l’ancian comtat de Tolosa : Miègjorn-Pirenèus, Lengadòc-Rosselhon e Aups-Nauts.

La primièra aparicion de la crotz de Tolosa es databla del renhe de Raimon V. Existís en particular una descripcion del sagèl d'aqueste comte datada de 1165. Aquesta adopcion es particularament aboriva pel Sud-Oèst, las armas s'espandisson al sègle XII principalament dins lo Nòrd de la França. Divèrsas interpretacions foguèron fachas d'aquesta crotz ; mai d'una insistís sus un aspècte "simbolic" del motiu, e doblida que l’eraldica es pas una sciéncia del simbòl, mas de l’emblèma (M. Pastoureau).

En 1950, Henri Rolland afirma que l'origina d'aquesta crotz deu èstre recercada dins lo marquesat de Provença (nòrd de Durença) e mai precisament a Venasca.

Tre 1966, Roger Camboulives pensa qu'a l'origina se tròba una crotz solara e benlèu la crotz nestoriana trobada al Turquestan chinés. Seriá arribada a Tolosa per l'Itàlia del Nòrd e la Provença (sens dobte al sègle X).

En 1980, (l'Auta), R. Camboulives insistís tanben sus un ròtle jogat pels Visigòts e sus las dotze esfèras pichonas que poirián representar los dotze "ostals" del zodiac. Per el l'origina de la crotz es tolosenca e non pas provençala. Cal çaquelà remembrar que los Visigòts coneissián pas l’eraldica.

En 1986, Jean-Yves Royer afirma que l'origina de la crotz es plan provençala mas que lo tèxt d'Henri Rolland compòrta d'errors de datas e que se tracta en fach de la crotz de Forcauquier. S'apièja especialament sus l'escultura de doas croses figurant sus un cobertor de sarcofag a Ganagobia.

Dins la revista Archistra de decembre de 1994, Pierre Saliès afirma que l'origina es tolosenca e que lo signe dels comtes de Tolosa es lo fruch d'evolucions successivas localas, benlèu a partir de la crotz de Jerusalèm.

En 1996 (L'AUTA n° 612) Jean Rocacher confirma qu'aquesta crotz "es d'en primièr l'emblèma pròpri a l'ancian comtat de Venasca, demembrat entre los dos ostals de Tolosa e de Forcauquier".

En 2000, Laurent Macé (Los Comtes de Tolosa e lor entorn) afirma que la crotz venguèt l’emblèma de la familha comtala aprèp la participacion a la primièra crosada de Raimon IV ; aquesta crotz poiriá trobar son origina a Constantinòple. Indica que lo motiu de la crotz patèa a una origina bizantina e que s'espandís en Occident via l’Itàlia e la Provença. Atal la crotz de Tolosa e la crotz de Venasca o de Forcauquier aurián una origina comuna, mas se serián pas inspiradas una de l’autra.

En 2000, Bertran de la Farge (La Crotz Occitana - Loubatière) pensa que la crotz occitana es originària del marquesat de Provença, probable de Venasca, e que poiriá provenir d'una sintèsi entre la crotz de Constantinòple e la crotz còpta (crotz grèca trilobada) implantada en Provença gràcias als monges (Lerins-St Victor de Marselha) e benlèu tanben gràcias a l'aura de St Maurici.

Pel moment, los documents permeton pas de determinar una origina unica incontestabla.

Recuperat(ada) de "http://oc.wikipedia.org../../../l/a/_/La_crotz_occitana.html"

Categorias de la pagina: Croses • Occitània

##### Views

- Article
- Discussion
- Version actuala

##### Recercar